Politiet om påsatte brande: Det så vi ikke i foråret - MX.dk
Af Nina Azoulay - 17/09-13 17:11; Opdateret: 17/09-13 17:37
Politiet om påsatte brande: Det så vi ikke i foråret
Syv påsatte brande på få timer ramte natten til i går den københavnske vestegn. Ifølge politiet er der ingen tegn på, at gerningsmændene er de samme som i foråret.
Syv brande blev natten til mandag påsat på den københavnske vestegn. (Billede: Localeyes)
Efter en længere pause er Københavns Vestegn igen blevet ramt af en stribe påsatte brande. Natten til i går var der hele syv brande i Albertslund, Rødovre og Brøndby, oplyser Københavns Vestegns Politi.
Sidste efterår og i foråret kæmpede politiet længe for at få sat en stopper for et utal af små og store pyromanbrande, som hærgede Vestegnen, hvor især Albertslund var hårdt ramt med mere end 100 påsatte brande på et halvt år. Først da politiet fik foretaget varetægtsfængslinger i sagen, blev der sat en stopper for de påsatte brande.
LÆS OGSÅ: Stribe af pyromanbrande i nat på Vestegnen
I nat blussede de imidlertid op igen, men ifølge vagtchefen hos Københavns Vestegns Politi er der foreløbigt intet, der tyder på, at de nye brande kan kædes sammen med de påsatte brande fra foråret.
- Det ligner slet ikke den adfærd, vi så i foråret. Ikke efter hvad jeg har kendskab til i hvert fald, siger han og tilføjer:
- Det er spredt over et større område, end det var i foråret, og det har bevæget sig længere mod øst.
Den første brand mandag blev anmeldt lidt efter klokken 20 i Brøndby, hvor der var blevet antændt nogle brædder. Et par timer senere blev der stukket ild på en affaldscontainer i Rødovre, og derefter gik det stærkt. Indenfor en time ved midnatstid blev der antændt fem brande i Albertslund og Rødovre. En af brandene gjorde stor skade på et værksted.
- Vi er slet ikke sikre på, om det er samme gerningsmand, der står bag alle syv brande, siger vagtchefen.
Politiet opfordrer borgerne til at være opmærksomme på mistænkelig adfærd og kontakte politiet, hvis de bemærker noget.